Comunitatea Universității din București, invitată la a doua ediție a evenimentului „YPEL” – Youth, Politics, European Leadership
Vineri, 23 mai 2025, Asociația Security Studies and World Politics din cadrul Facultății de Științe Politice a Universității din București organizează cea de-a doua ediție a evenimentului Youth, Politics, European Leadership (YPEL). Evenimentul va avea loc începând cu ora 10:00, la Biroul de legătură al Parlamentului European în România (Str. Vasile Lascăr, nr. 31, et. 1, sector 2, București).
Conferința va fi moderată de Victoria-Miruna Ghițulete, președinte al Asociației Security Studies and World Politics și student reprezentant al programului de Master Studii Europene FSPUB, anul I, alături de Deian George Primejdie Ianculovici, vicepreședinte al Asociației Security Studies and World Politics, student consilier FSPUB, la specializarea Științe Politice în anul al II-lea și ambasador CIVIS.
La eveniment vor lua cuvântul conf. univ. dr. Constantin Vică, prorector UB pentru Internaționalizare și Relații Publice și cadru didactic al Facultății de Filosofie a UB, prof. univ. dr. Alexandra Alina Iancu, decan și cadru didactic al Facultății de Științe Politice a UB, prof. univ. dr. Radu Carp, cadru didactic al Facultății de Științe Politice a UB și director al Școlii Doctorale de Științe Politice a UB.
Totodată, la conferință și-au anunțat participarea și Mădălina Mihalache, șefa Biroului de Legătură al Parlamentului European în România, Vasile Dîncu, Ministru al Apărării Naționale în perioada 2021 – 2022 și actual vicepreședinte la Comisia specială pentru Scutul democrației europene, Parlamentul European, Oana Nuță, manager marketing la Exim Banca Românească, și Răzvan Chiruță, jurnalist Buletin de București. 
Persoanele interesate să participe la eveniment sunt invitate să completeze formularul de înscriere disponibil AICI. Participarea este gratuită, în limita locurilor disponibile. 
YPEL este un proiect civic și educațional dedicat tinerilor, construit în jurul nevoii de implicare activă a noii generații într-un context european marcat de incertitudine geopolitică, campanii de dezinformare și atacuri hibride la adresa democrației. Evenimentul propune un cadru de reflecție și dialog între studenți, experți, decidenți și reprezentanți ai instituțiilor europene.
Într-o perioadă în care România se confruntă cu riscuri de securitate sporite, iar valorile europene sunt adesea distorsionate prin mesaje manipulative, YPEL încurajează implicarea studenților în apărarea principiilor democratice și în consolidarea unei societăți reziliente. 
Evenimentul este structurat în două părți principale, menite să aducă în prim-plan teme de actualitate europeană și să faciliteze dialogul între diferite categorii de participanți. Prima parte constă într-o conferință ce reunește intervenții din partea unor actori cheie din sfera politică, academică și instituțională, care vor aborda subiecte esențiale precum provocările de securitate cu care se confruntă Uniunea Europeană și România, impactul dezinformării asupra democrației și răspunsurile instituționale aferente, viitorul României în UE, precum și implicarea tinerilor în promovarea valorilor europene.
Cea de-a doua parte este dedicată tinerilor și cuprinde sesiuni interactive, informații despre oportunitățile europene pentru studenți și o activitate educativă realizată cu sprijinul partenerilor. 
Asociația Security Studies and World Politics (SSWP) este o organizație neguvernamentală înființată în cadrul Facultății de Științe Politice a Universității din București în anul 2024. Scopul său este de a contribui la formarea unei noi generații de lideri responsabili, capabili să răspundă provocărilor lumii contemporane și să sprijine consolidarea democrației și modernizarea societății. 
Pentru mai multe detalii, puteți accesa site-ul SSWP AICI.

